Gongwe batsamaisasekepe ba ne ba batla go thusa ka gonne la ntlha ba ne ba sa batle go mo latlhela mo lewatleng! Go na le moo, ba ne ba dira sotlhe se ba neng ba ka se kgona go tswa mo setsuatsueng seo—mme ba ne ba se ka ba atlega. Se ne sa gakala. La bofelo ba ne ba lemoga gore ga go sepe se ba neng ba ka se dira. Ba ne ba tlhaeletsa kwa Modimong wa ga Jona e bong Jehofa gore a ba utlwele botlhoko mme ba mo tsholetsa ba mo latlhela mo lewatleng.—Jona 1:13-15. 14 Mo boemong jwa go tlhoa batho ba ba re bogisang, re leka go ba ruta, ka gonne re lemoga gore bangwe ba bone ba ka tswa ba dira ka go tlhoka kitso. (2 Bakor. 4:4) Re leka go ikobela kgakololo eno ya ga Paulo: “Nnang lo segofatse ba ba bogisang; segofatsang mme lo se ka lwa hutsa.” (Bar. 12:14) Tsela nngwe ya go segofatsa baganetsi ke go ba rapelela. Jesu o ne a bolela jaana mo Therong ya gagwe ya kwa Thabeng: “Tswelelang lo rata baba ba lona, lo direle ba ba lo tlhoileng molemo, lo segofatse ba ba lo hutsang, lo rapelele ba ba lo tlhapatsang.” (Luke 6:27, 28) Ka ntlha ya se se neng se mo diragaletse, moaposetoloi Paulo o ne a itse gore mmogisi a ka fetoga morutwa yo o ikanyegang wa ga Keresete le motlhanka yo o tlhoafetseng wa ga Jehofa. (Bagal. 1:13-16, 23) Mo lekwalong le lengwe, Paulo o ne a re: “Fa re gobololwa, re a segofatsa; fa re bogisiwa, re a itshoka; fa re senngwa leina, re a rapela.”—1 Bakor. 4:12, 13.